Dingle (yritys)

Dingle Oy on suomalainen sosiaalisen median, sosiaalisen liiketoiminnan ja markkinointiviestinnän asiantuntijayritys, joka tarjoaa yritysjohdon, myynnin, markkinoinnin ja asiakaspalvelun konsultointipalveluja.

 Historia 

Juho Jokinen perusti sosiaalisen median asiantuntijapalveluyrityksen Dinglen Helsingissä vuonna 2009.  Jokisen yritysidea sai alkunsa Jussi Ylävaaran kanssa saunassa käydystä keskustelusta, jossa miehet pohtivat, mikseivät suomalaiset firmat olleet tarttuneet Facebookiin ja Twitteriin markkinointi- ja viestintäalustana. Mainostoimistojen luovaa työtä he pitivät projektikohtaisena ja kalliina. Yhden arvokkaan sloganin sijaan yritykset tarvitsivat Facebookissa ja Twitterissä tuhat slogania vuodessa, eikä sellaista toimijaa, joka pystyi tuottamaan joka päivä reaaliajassa relevanttia sisältöä brändeille vielä ollut. Ylävaara oli yrityksessä vähemmistöomistajana.

Vuonna 2013 päättyneellä tilikaudella Dinglen liikevaihto oli 3,2 miljoonaa.

Helmikuussa 2014 Dingle avasi toimiston Tukholmaan. Toukokuussa Dingle alkoi tarjota asiakkailleen pilvipalveluyritys Smarpin kehittämää SmarpShare-palvelua. SmarpSharen avulla yrityksen pääkäyttäjät saattoivat valita somesisältöjä, joita työntekijät voisivat jakaa henkilökohtaisilla sosiaalisen median tileillään. Lokakuussa mediayhtiö Aller osti Dinglen, jolla oli tuolloin 36 työntekijää. Kaupalla Aller halusi laajentaa valikoimaansa aikakauslehtitoiminnasta ja digitaalisista sisällöistä digitalisoitumiseen ja sosiaalisen median palveluihin. Dingle toimi kaupan jälkeen erillisenä yrityksenä ja omalla nimellään. Jokinen johti aluksi Dingleä uuden omistajan alla, minkä jälkeen hän jatkoi vielä parin vuoden ajan markkinointipalveluiden liiketoimintajohtajana. 

Lokakuussa 2015 Dingle ja fanitusyhteisö TeamUp aloittivat yhteistyön. TeamUpin idea oli tuoda yhteen fanitettavat, fanit ja sponsorit. Sivustolla oli lähes 500 fanitettavaa kohdetta, kuten Suomen koripallomaajoukkue Susijengi ja muusikko Anssi Kela.
Vuonna 2015 Dingle tuotti päivittäin somesisältöjä yli sadan yhteisön tileille, joilla oli yhteensä yli viisi miljoonaa fania. Dingle keskittyi tekemään sisältökonsepteja, ja se tarjosi ulkoistettua bränditoimitusta, johon sisältyi johtamisen suunnittelu, luova sisällöntuotanto ja rutiininomainen yhteisön hallinta. Se tarjosi myös palveluita somekriisien hoitamiseen. Dinglellä oli käytössään oma teknologia-alusta, jonka päälle se rakensi palvelunsa. Dingle asemoi itsensä mainos-, viestintä-, media-, ja digitoimistojen väliin. Sisällöntuotannon lisäksi Dingle konsultoi myynnin ja asiakaspalvelun johtoa digitalisaation hyödyntämistä. Dingle oli Deloitte Technology Fast 50 -ohjelman Rising Star -listalla kuudenneksi nopeimmin kasvava yritys ja se työllisti noin 40 työntekijää Helsingissä ja Tukholmassa.

Helmikuussa 2016 Dingle kertoi aloittaneensa yhteistyön urheilu- ja viihdetapahtumia järjestävän Starsquadin kanssa. Yhtiöiden tavoitteena oli lanseerata yhdessä uusi digitaalisen myynnin palvelukokonaisuus urheilu- ja tapahtumamarkkinointiin. Maaliskuussa Dingle alkoi tarjota asiakkailleen sosiaalisen median analytiikkapalveluyritys TweetAtlaksen analytiikkapalveluita. Marraskuussa Dingle kertoi alkavansa tarjota työnantajabrändäyksen palveluita, joille oli sen mukaan kysyntää erityisesti it-alalla ja digitaalisissa asiantuntijatehtävissä. Dinglellä oli Suomessa ja Ruotsissa noin 50 työntekijää.

Dinglen liikevaihto syyskuussa 2017 päättyneellä tilikaudella oli noin 5,8 miljoonaa euroa.

Organisaatio
Aller Media -konserniin kuuluvat Dinglen lisäksi muun muassa Data Refinery, Suomi24 ja CEO Helsinki.

Maaliskuussa 2018 Dinglellä oli toimistot Helsingissä ja Tukholmassa ja yhteensä noin 70 työntekijää.

Tuotteet
Dingle tarjoaa muun muassa yritysjohdon, myynnin, markkinoinnin ja asiakaspalvelun konsultointipalveluja, kuten esimerkiksi sosiaalisen median sisällöntuotantoa ja moderointia, verkkosivuratkaisuja, kohdennettua markkinointiviestintää, konversio-optimoitua myynnin johtavaa mainontaa sekä bloggaaja-yhteistyötä.

Dinglen asiakkaita ovat olleet muun muassa Burger King, Cumulus, DNA, Kesko, Naughty BRGR, Nissan, Pepsodent, Rantasipi, Spotify ja ST1.   

Lähteet

 Aiheesta muualla 
Verkkosivusto

Luokka:Suomalaiset viestintäyhtiöt